Lars Dohn (EL), 2013-05-15:
Modsat Venstres ordfører mener jeg rent faktisk, at der på det her område er sket en række ting.
De mest fornuftige af dem har Enhedslisten været med til at gennemføre.
Jeg skal da ikke lægge skjul på, at vi også har appetit på mere i den retning.
Det er netop sådan, at det, når vi står i en krise, som Danmark gennemgår for øjeblikket, er rigtig afgørende især for udkantsområderne, for landdistrikterne, at man har et stærkt samfund at støtte sig til, sådan at den krise, der raserer, kan blive afbødet så meget som muligt.
Hvis kommunerne havde haft større råderum – og det viser lidt om, hvordan den generelle politik slår igennem i landdistrikterne, og hvis man ikke havde haft budgetlov og andet uvæsen, straffeforanstaltninger, bøder osv. – havde der været 30.000 flere kommunale arbejdspladser, og det ville jo have mildnet situationen i landdistrikterne. Enhedslisten var med til at sikre 400 mio. kr. til de svageste kommuner, den såkaldte Robin Hood-aftale, og også på det område deltager vi gerne i en yderligere udjævning mellem rige og fattige kommuner. Byfornyelsen på landet er et andet godt eksempel på noget af det, der er blevet gennemført.
Vi medvirkede til at føre flere byfornyelsesmidler ud på landet.
Vestervig er jo en af de landsbyer, som har været i stand til at vende udviklingen, men det er også klart, at hvis ikke der er nogen ordninger, som understøtter sådan en vending, og som kan sætte skub i processen, så kan vi ikke forvente, at andre landsbyer kan løfte opgaven.
»Vækstplan DK« vil ikke give landdistrikterne et boost.
Det er måske lidt flot at kalde den vækstplan.
Ligesom der ikke er russere i russisk salat, er der altså heller ikke noget særlig vækst i vækstplanen.
En enkelt undtagelse er dog nedrivningspuljen i »Vækstplan DK«.
Den kan vi isoleret set godt støtte.
Så går jeg til det med den kollektive trafik, som jo har været noget på banen, ja, det var en munterhed, og som har været inddraget i debatten indtil nu.
Der er det jo sådan, at den i allerhøjeste grad vil komme landdistrikterne til gode.
Det vil være noget, der virkelig kan mærkes ude i landdistrikterne omkring Holstebro og Struer.
Låsby-Svendsen-loven er et andet godt eksempel vendt mod dem, der spekulerer i udlejning af elendige rønner.
Den fik også vores støtte.
Og i de fleste landområder har kommunen så ikke valgt at indføre boligreguleringsloven, og det betyder jo så, at huslejenævnene i de kommuner har færre muligheder i værktøjskassen til at gøre noget ved udlejere, som ikke er ansvarlige med hensyn til vedligeholdelse og istandsættelse.
Det skal vi have gjort noget ved, når lejeloven skal revideres, og så bør man i den sammenhæng også gøre boligkommissioner obligatoriske.
Når der er sket en stor fraflytning fra landdistrikterne, skyldes det utvivlsomt manglen på job, for befolkningen har det lidt med at flytte derhen, hvor arbejdet er, for arbejdet er helt grundlæggende for befolkningens valg af steder at bo.
Den finanskrise, som hærger vores samfund for øjeblikket, har jo skabt utryghed i mange dele af landet, og derfor er en generel politik, der imødegår krisen gennem et stærkt samfundsfællesskab, nøglen til en god fremtid for landdistrikterne.
Så tror jeg, at min taletid er ved at være udløbet.